जो बी हा, मिगी पक्का जकीन हा जे हून मेरा बचना बड़ा औक्खा ऐ ते मौत दी घड़ी आई पुज्जी ऐ। पर मेरे क्याफे दे बिल्कुल उल्ट, में बसुरत नेईं होआ। नां गै में कोई पीड़ जां तकलीफ मैहसूस कीती। बल्के इ’यां समझोआ जि’यां में बड़ा हौला होई गेआ होआं ते कुसै डूंहगे, न्हेरे, बगैर तले आह्ले खूहा च डिग्गा करनां। र्हानगी दी गल्ल ही जे हल्ली बी मिगी घूं घूं दी नि’म्मी-नि’म्मी बाज आ करदी ही। इसदे सिवा मिगी जिस्म च होर कोई दर्द जां तकलीफ नेईं। क्या में घरा दियें पौड़ियें च डिग्गने दे बावजूद साफ-साफ बची गेआ। में अपनियां अक्खां खोह्लने दी कोशिश कीती पर में अक्खीं नेईं खोह्ल्ली सकेआ। इक बारी फ्ही इक नमीं घबराह्ट ने घेरी लेआ। जिसलै में मैह्सूस कीता जे में अपनी पूरी कोशश करियै बी नां अपनियां अक्खां खोह्ल्ली सकदा हा ते नां गै सिर जां जिस्म दा कोई होर हिस्सा ल्हाई सकदा हा। सिवाए इसदे जे में अपने हत्था दियां मुट्ठियां बट्टी सकदा हा, ओह् बी पूरी चाल्ली नेईं। कीजे मुट्ठियां बटदे मिगी इं’यां बझोआ जि’यां मेरी दौनें तलियें च रबर दियां सख्त-जनेहियां नालियां न।